
       	  PRIJEDLOG 
                 
Na temelju  članka 48. stavka 3. Zakona o lokalnoj i područnoj  (regionalnoj) samoupravi (Narodne novine, broj 33/2001, 60/2001, 129/2005, 36/2009, 36/2009, 109/2007, 125/2008, 150/2011, 144/2012, 123/2017, 98/2019, 144/2020) i članka 37. Statuta Grada Novske (Službeni vjesnik, broj 8/21, 13/23) Gradsko vijeće Grada Novske na 9. sjednici održanoj dana 1. listopada 2026. godine donijelo je

ODLUKU
o povjeravanju upravljanja i održavanja „Interpretacijskog centra Vojne granice“ javnoj ustanovi Pučko otvoreno učilište Novska

I.

Ovom Odlukom Grad Novska (u daljnjem tekstu: Grad) povjerava poslove upravljanja i održavanja nekretnine i pratećih sadržaja u projektu „Interpretacijski centar Vojne granice“ (u daljnjem tekstu: Interpretacijski centar) javnoj ustanovi Pučko otvoreno učilište Novska (u daljnjem tekstu: Ustanova), u svrhu  ostvarivanja njegove javne i društvene namjene.
 
II.

Predmet povjeravanja su poslovne prostorije u zgradi izgrađenoj na kč. br. 1190/2  dvorište, hotel, Zagrebačka ulica 2, Novska, upisanoj u zk. ul. 4006 k.o. Novska, uređene pod nazivom projekta „Interpretacijski centar Vojne granice“, površine 266,94 m2 u prizemlju zgrade. 

Ustanovi se na upravljanje povjerava i sva pripadajuća multimedijalna, informatička, izložbena i tehnička oprema u Interpretacijskom centru.

III.

Ustanova preuzima obavezu korištenja Interpretacijskog centra u skladu s njegovom namjenom što uključuje:

1. Provedbu kulturnih i turističkih programa vezanih uz Interpretacijski centar
2. Tekuće i redovito održavanje povjerene nekretnine,  prateće infrastrukture i cjelokupne opreme Interpretacijskog centra.
3. Osiguranje tehničkih i sigurnosnih uvjeta za nesmetan rad Interpretacijskog centra i prihvat posjetitelja
4. Plaćanje režijskih troškova i osiguranja Interpretacijskog centra.



IV.

Ustanova je dužna upravljati Interpretacijskim centrom s pažnjom dobrog domaćina te podnositi Gradu godišnje izvješće o radu i financijskom poslovanju najkasnije do 31. ožujka tekuće godine za prethodnu godinu, a Grad zadržava pravo nadzora nad radom Ustanove u sklopu povjerenih poslova.

V.

Međusobna prava i obveze, način financiranja troškova održavanja te detaljni uvjeti korištenja Interpretacijskog centra uredit će se posebnim Ugovorom o povjeravanju upravljanja i održavanja, kojeg sklapaju gradonačelnica Grada i ravnatelj Ustanove u roku od 30 dana od stupanja na snagu ove Odluke.

VI.

Ova Odluka stupa na snagu danom donošenja, a objavit će se u „Službenom vjesniku“ Grada Novske.


SISAČKO-MOSLAVAČKA ŽUPANIJA
GRAD NOVSKA
GRADSKO VIJEĆE

PREDSJEDNIK GRADSKOG VIJEĆA

Ivica Vulić                                                                                                        
























OBRAZLOŽENJE

PRAVNI TEMELJ ZA DONOŠENJE ODLUKE:

- članak 48. stavak 3. Zakona o lokalnoj i područnoj  (regionalnoj) samoupravi (Narodne novine, broj 33/2001, 60/2001, 129/2005, 36/2009, 36/2009, 109/2007, 125/2008, 150/2011, 144/2012, 123/2017, 98/2019, 144/2020) koji propisuje ovlasti za donošenje odluke o raspolaganju imovinom. 
 
- članak 37. Statuta Grada Novske koji propisuje da odluku o raspolaganju imovinom većom od vrijednosti 132.722,80 EUR donosi predstvničko tijelo. U pravnom smislu, davanje na upravljanje Interpretacijskog centra predstavlja oblik raspolaganja nekretninom, a u ovom slučaju vrijednost nekretnine (objekta i stalnog postava) je veća od zakonske vrijednosti 132.722,80 EUR te je za donošenje predložene odluke nadležno Gradsko vijeće

- članak 3. Zakona o ustanovama (Narodne novine, broj 76/93, 29/97, 47/99, 35/08, 127/19, 151/22) propisuje da ustanova obavlja djelatnost radi koje je osnovana pod uvjetima i na način određen zakonom, na zakonu utemeljenom propisu, aktom o osnivanju, statutom i drugim općim aktom ustanove.

       RAZLOZI ZA DONOŠENJE ODLUKE 

U ožujku 2025. započelo je opremanje prostora Interpretacijskog centra Vojne granice od strane izvršitelja usluge opremanja AVC d.o.o. iz Zagreba te je opremanje završeno u veljači 2026. godine. 

Podrumski prostor zgrade hotela Knopp opremljen je interijerskom i tipskom opremom u svrhu uspostavljanja stalnog postava Interpretacijskog centra Vojne granice. Stalni postav se sastoji od interaktivnog stola i bakrenih izložbenih elemenata, glavnog izložbenog prostora od bakrenih elemenata koji tvore niše i dijele prostor na tematske cjeline s audio-vizualnim instalacijama te zatvorena kružna stražarnica i prostor s interaktivnim ekranima. Stalni postav sadrži i rekonstruirane elemente poput odora i oružja koje su postavljene na izložbene lutke. Interpretacijski centar Vojne granice opremljen je i uspostavljen kako bi  potencijalnim korisnicima služio kao polazišna točka  za informiranje o razdoblju Vojne granice i usmjerio ih prema područjima i sadržajima koji su nekada činili povijesnu cjelinu. 

Ovaj interpretacijski centar, koji je uokviren znanstvenim radom Društva "Terra banalis", okupljat će veliku količinu arhivske građe i služiti kao centralno mjesto u Republici Hrvatskoj koje razrađuje tematiku Vojne granice. Na taj način, privlačit će se u jednakoj mjeri znanstvenike, stručnjake i studente, kao i učenike u organiziranim posjetima iz cijele Hrvatske. Posjetitelji Centra usmjeravat će se dalje prema povezanim sadržajima u gradu Novskoj i šire.

Nakon uspostavljanja Interpretacijskog centra Vojne granice predlaže se donijeti odluku da se isti povjerava na upravljanje i održavanje javnoj ustanovi Pučko otvoreno učilište Novska iz sljedećih razloga:




1. Pučko otvoreno učilište Novska kao javna ustanova čiji je osnivač Grad  obavlja djelatnosti  radi kojih je osnovana (muzejska, galerijsko izložbena djelatnost, umjetničko stvaralaštvo, glazbeno scenska djelatnost,  ostvarivanje i promicanje multikulture, nacionalnih i interkulturnih vrijednosti, organiziranja simpozija, priredbi, izložbi,  koncerata itd). U Interpretacijskom centru će se obavljati djelatnost koja se najčešće svrstava u muzejsko-galerijsku, kulturnu ili turističko-edukativnu djelatnost te se predlaže povjeriti Ustanovi koja ove djelatnosti i obavlja.

2. Ustanova zapošljava stručni kadar za obavljanje svih djelatnosti ustanove što je jedan od preduvjeta za donošenje ove Odluke.

Ustanova preuzima obavezu korištenja Interpretacijskog centra u skladu s njegovom namjenom što je određeno u točki III. prijedloga Odluke. 

Ustanova je dužna upravljati Interpretacijskim centrom s pažnjom dobrog domaćina te podnositi Gradu godišnje izvješće o radu i financijskom poslovanju, a Grad zadržava pravo nadzora nad radom Ustanove u sklopu povjerenih poslova što se određuje u točki IV. prijedloga Odluke.

Međusobna prava i obveze, način financiranja troškova održavanja te detaljni uvjeti korištenja Interpretacijskog centra uredit će se posebnim Ugovorom o povjeravanju upravljanja i održavanja, kojeg sklapaju Gradonačelnica i ravnatelj Ustanove u roku od 30 dana od stupanja na snagu ove Odluke. O primopredaji će ugovorne strane sačiniti zapisnik. 

Slijedom iznijetog, Gradskom vijeću Grada Novske predlaže se razmotriti i usvojiti predloženu odluku.


PREDLAGATELJ
Gradonačelnica

Marija Kušmiš, mag. oec.
	
	
	
	
	
	
	
	
	
	
	
	



